
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 februarie 2010

	Nr.
	27/82


RAPORT

asupra 

propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari 

(Plx 646/2009)
şi

propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari
(Plx 647/2009)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari (Plx 646/2009) şi a propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari (Plx 647/2009), trimise comisiei cu adresele nr. Plx 646 şi Plx 647 din 15 decembrie 2009. 

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele Consiliului Legislativ (nr.687/22.06.2009 şi 774/06.07.2009)

· avizele negative ale Comisiei pentru buget, finanţe şi bănci (nr.683 şi 684 din 03.02.2010)

· avizele negative ale Comisiei juridice, de disciplină şi imunităţi (31/1128 şi 31/1129 din 02.02.2010)

· punctele de vedere negative ale Guvernului (nr.1888 şi 1891 din 27.07.2009).


Ambele propuneri legislative au ca obiect de reglementare modificarea şi completarea Ordonanţei de urgenţă a Guvernului nr.71/2004 privind acordarea unor facilităţi familiilor de pensionari, aprobată prin Legea nr.565/2004, cu modificările ulterioare, urmărind ca pentru cele 6 tichete pe calea ferată neutilizate, pensionarii să fie compensaţi cu sume trecute pe talonul de pensie, achitate odată cu drepturile de pensie, la domiciliul fiecărui pensionar, propunând o metodologie de acordare şi stabilind contravenţiile şi sancţiunile aplicabile.


Comisia propune Plenului Camerei Deputaţilor respingerea celor două iniţiative legislative din următoarele considerente:

· potrivit unor calcule efectuate de Ministerul Muncii, Familiei şi Protecţiei Sociale pentru 2009, în condiţiile unei compensări la nivelul de 11,7 lei/tichet, cheltuielile bugetului de stat s-ar fi majorat cu cca. 340 milioane lei, influenţă care nu poate fi suportată.

· prin OUG nr.226/2008 s-a reglementat neacordarea compensării în bani, în anul 2009, pentru tichetele de călătorie pe calea ferată neutilizate în anul 2008.
· prin OUG nr.114/2009 privind unele măsuri financiar-bugetare, art.4 din OUG nr.71/2004 a fost abrogat. 

Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 februarie 2010 au participat, în conformitate cu prevederile art.55 din Regulamentul Camerei Deputaţilor, republicat:

· d-na Mariana Nedelcu – Secretar de Stat, Ministerul Muncii, Familiei şi Protecţiei Sociale
· d-na Doina Pârcălabu – Preşedinte, Casa Naţională de Pensii şi Alte Drepturi de Asigurări Sociale 
· d-l Gheorghe Gherghina – Secretar de Stat, Ministerul Finanţelor Publice 

· d-na Roxana Petrescu – director, Ministerul Finanţelor Publice.
La lucrările comisiei au fost prezenţi 20 deputaţi, din totalul de 20 membri ai comisiei.

Comisia a hotărât respingerea propunerilor legislative cu unanimitate de voturi. 
Propunerile legislative au fost respinse de Senat în şedinţa din 25 noiembrie 2009.
Pentru ambele propuneri legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

